Tartu Noorsootöö Keskus

Tartu Noorsootöö Keskus on Tartu Linnavalitsuse kultuuriosakonna allasutus, mis alustas tegevust 2. mail 2018. Keskuse eesmärk on luua Tartu linna noortele noorsootöö abil innustav ja uuenduslik keskkond, et neist kujuneksid tegusad, loovad ja õnnelikud inimesed. 

Noortekeskusesse on oodatud 7–19-aastased noored. Tegevustes lähtutakse avatud noorsootöö meetodist ning kõik tegevused on osalejatele vabatahtlikud ja tasuta. Lisaks avatud noortetubadele tehakse Tartus noorsootööd ka mobiilselt linnaruumis.

Noortekeskused
Keskusel on viis noortekeskust:
 Anne Noortekeskus 7–11-aastastele, aadressil Uus 56, Tartu  
 Anne Noortekeskus 12–19-aastastele, aadressil Uus 56, Tartu
 Lille Noortekeskus 7–11-aastastele, aadressil Lille 9, Tartu
 Lille Noortekeskus 12–19-aastastele, aadressil Lille 9, Tartu
 Ilmatsalu Noortekeskus 7–19-aastastele, aadressil Järve tee 8, Ilmatsalu

Mobiilne noorsootöö Tartu linnas

Alates 2020. aasta sügisest on Tartu Noorsootöö Keskus osutanud Tartu linnas ka kutsuvat noorsootöö teenust. Kutsuv noorsootöö on üks mobiilse noorsootöö ehk MoNo alaliike, mille eesmärk on tutvustada noortele noorsootöö võimalusi ning jõuda noorteni, kes muidu keskustesse ei jõuaks. Mobiilset noorsootööd teevad noortekeskuse töötajad nii Tartu tänavatel, kaubanduskeskustes kui ka erinevates digikeskkondades, kus noored kogunevad.

 Hariduslikud töötoad 
Tartu Noorsootöö Keskuse noortekeskused pakuvad võimalust tulla oma klassi või noortegrupiga töötubadesse, mis toimuvad noortekeskuste ruumides või välialadel. Töötubade sisu on seotud noorte igapäevaelu ja õppimisega ning eesmärk on rikastada kooliharidust mitteformaalsete mänguliste tegevustega. Töötoad on mõeldud eelkõige osalemiseks koos oma klassiga, kuid oodatud on ka sõpruskonnad, organisatsioonid jne. 

Kõik töötoad on osalejatele tasuta.

 Noorte omaalgatus 
Tartu noorte omaalgatusprojektid on 11–19-aastaste Tartus tegutsevate noorte ellu kutsutud projektid. Omaalgatusprojektide raames toetatakse kogukonnale või noortele suunatud üritusi kuni 500 euroga. 

Noorte omaalgatusprojektide eesmärk on toetada noorte ideede elluviimist, et neist kujuneksid ettevõtlikud ja aktiivsed ühiskonnaliikmed, motiveerida noori märkama ja lahendama Tartu linna ja kogukonna kitsaskohti ning anda noortele esimene projekti kirjutamise ja juhtimise kogemus. Projekti läbiviimisel on noortele abiks noorsootöötaja. 

 Noortele suunatud suurüritused Tartu linnas 

Tartu Noorsootöö Keskus korraldab aasta jooksul neli ülelinnalist noortele suunatud suurüritust. Üritusi rahastab Tartu linn ning korralduses lähtutakse avatud noorsootöö põhimõtetest, näiteks ei küsita üritustel osalustasu ning otsitakse sihtrühmale võimalikult kaasavaid, kättesaadavaid ja mitmekesiseid tegevusi. 

 Tartu linna lastekaitsepäev toimub lastekaitsepäeval, 1. juunil.
 Tartu Tarkusepäev toimub traditsiooniliselt 1. septembril, mil antakse kooliaastale sisse uus hoog.
 Tartu Noortepäev toimub augustis, enamasti 12. augustil, rahvusvahelisel noortepäeval. ÜRO kuulutas noortepäeva välja 1999. aastal, et juhtida tähelepanu maailma noorte probleemidele.
 Tartu Noortepidu toimub veebruaris-märtsis.
vasakul|pisi|Anne Noortekeskuse hoone Tartus aadressil Uus 56 

 Tartu noorte töömalev 
Tartu noorte töömaleva eesmärk on pakkuda Tartu linna 13–19-aastastele koolinoortele võimalust veeta suvevaheajal oma aega arendavalt. Malev on võimalus saada esimene töökogemus toetatud ja turvalises keskkonnas. Malevas töötatakse rühmades, tänu millele saavad noored ka meeskonnatöö kogemuse. Lisaks saavad nad võimaluse arendada sotsiaalseid oskusi, sest pärast tööd toimuvad ühistegevused rühmajuhi eestvedamisel.

Malevlaste peamised tööülesanded on heakorratööd, abitööd teeninduses, talus, ürituskorralduses ja aia- ja põllusaaduste korjamine. Töökohtadeks on kohalikud omavalitsused, mittetulundusühendused, äriühingud, FIE-d ja äriettevõtted. Tööpäevad kestavad sõltuvalt vanusest ja tööandja võimalustest 4–8 tundi. Malevarühmade töö kestab olenevalt rühmast 7–21 päeva. 

 Taskuhääling Noorteaken 
Taskuhääling Noorteaken on noorsootöö valdkonna teemasid käsitlev taskuhääling, mida juhivad aktiivsed Tartus tegutsevad noored. Varem tegutses Noorteaken raadiojaama Ring FM raadiosaatena. Kõik saated leiad enamlevinud muusikaplatvormidelt, näiteks Youtube'ist.   

 Ruumide rent 
Tartu Noorsootöö Keskuse ruume saab ka rentida.

 Tartu Noorsootöö keskuse logo 
Tartu Noorsootöö Keskuse logol on kasutatud mitut elementi, mis seovad tervikuks järgmised märksõnad: noored, kasv, areng, kaitse ja Tartu. Laps astub üle õla lehvitades vihmavarju kaitse alla, et sealt suurema, kogenenuma ja enesekindlamana välja tulla. Erineva suurusega figuurid vihjavad nii kasvamisele kui ka sellele, et Tartu Noorsootöö Keskus tegeleb eri vanuses lastega.

Figuurid liiguvad ühes suunas, mis näitab edasiminekut ja arengut, millele Tartu Noorsootöö Keskus kaasa aitab. Vihmavari sümboliseerib noorsootöö keskust ja selle filiaale, olles noore jaoks koht, kuhu tulla, ning pakkudes varju ning kaitset nii otseses kui ka kaudses mõttes. Vihmavari viitab Tartule, luues seose linna ühe kuulsaima sümboli, "Suudlevate tudengite" skulptuuriga. Varju all on kasutatud sama motiivi, mis sarnaneb Tartu logol kujutatuga, et sobida Tartu Noorsootöö Keskuse olemasoleva Tartu stilistikaga. Sammas sümboliseerib Tartu Ülikooli peahoonet. Samas saab vertikaaljoontele anda ka teise tähenduse: need looklevad keset logo nagu Suur-Emajõgi keset Tartu linna. Selles kontekstis paistab vihmavari kaarsillana ja kaks kindlal sammul liikuvat figuuri tõestavad, et jõgi ei lahuta, vaid ühendab. Logo autor on Rain Jaaksoo.

 Noorsootööst üldiselt 
Noorsootöö on suunatud noortele ehk 7–26-aastastele isikutele ning tegeleb noore inimese isiksuse mitmekülgseks arenguks tingimuste loomisega, võimaldades noortel vaba tahte alusel perekonna-, tasemeharidus- ja tööväliselt tegutseda. Pealtnäha võib tunduda, et noorsootöötaja pelgalt mängib noortega lauamänge, teeb nendega koos süüa ja veedab niisama aega, ent tegelikult on selle taga teadlik ja eesmärgipärane valik, millega anda noorte ellu arendav panus. Mitteformaalse õppe kaudu antakse noortele vahendid ja keskkond, et õppida, avastada ja ise luua. 

Noorsootööd juhivad riiklikul tasandil Haridus- ja Teadusministeerium ning selle rakendusasutus Haridus- ja Noorteamet (HARNO) ning seda reguleerib noorsootöö seadus. Noorsootööd rahastatakse Haridus- ja Teadusministeeriumi kaudu riigieelarvest ja kohalikul tasandil vastutab noorsootöö korraldamise, sh rahaliste vahendite planeerimise eest, kohalik omavalitsus, milleks on Tartus Tartu linnavalitsus. 

Lisaks avatud noorsootöö meetodile rakendab Tartu Noorsootöö Keskus noorsootööd ka mobiilse noorsootööna Tartu linna tänavatel ja Tartu Noorte Töömalevas.  

Viited

Välislingid
 Tartu Noorsootöö Keskuse koduleht

Kategooria:Eesti noortekeskused
Kategooria:Tartu